# 64. Hiiumaa Võrkpalliturniiri 2021. a juhend

Hiiumaa Võrkpalliklubi korraldab 64. Hiiumaa Võrkpalliturniiri 14. augustil 2021. aastal algusega kell 10 Kärdla staadionil (Põllu 18). Turniir toimub elektrooniliselt eelregistreeritud nais- ja meeskondade vahel. Osaleda saab kuni 40 võistkonda. Korraldaja järgib Vabariigi Valitsuse juhiseid COVID-19 haiguse leviku tõkestamiseks ning valmistab ette ka võimaluse turniiri läbiviimiseks piiratud mahus.

REGISTREERIMINE

Võistkonna registreerimine toimub veebilehel <http://www.hiiuleht.ee/hiiumaa-vorkpalliturniir-aastast-1958/> kuni 2. augustini (k.a) või kohtade täitumiseni. Registreerunuks loetakse võistkond, kes on täitnud 2021. aasta elektroonilise registreerimisvormi ja maksnud osavõtumaksu.

MANDAAT

Sportlaste nimeline ülesandmine toimub võistluseelsel nädalal elektrooniliselt. Ülesandmisleht saadetakse võistkonna kontaktisiku meilile. Võistkonnas on lubatud üles anda kuni kaheksa mängijat. Täidetud ülesandmisleht saata meilile [hiiumaa.turniir@gmail.com](mailto:hiiumaa.turniir@gmail.com). Kõik võistkonnad kinnitavad oma kohaloleku mandaadis kella 9.00–9.45ni.

OSAVÕTUMAKS

Osavõtumaks võistkonna kohta on 100 eurot. Osavõtumaks tuleb tasuda Hiiumaa Võrkpalliklubi arvelduskontole Swedbankis EE862200001120048624 märksõnaga “võrkpalliturniir” ja millise võistkonna eest raha tasutakse. Arve soovil tuleb saaja andmed esitada registreerimisvormil märkuste lahtrisse.

Juhul kui turniir toimub koroonaviirusest tulenevate meetmete tõttu piiratud mahus, siis järjestatakse võistkonnad osavõtumaksu laekumise järjekorras ja välja jäänutele makstakse osavõtumaks tagasi.

VÕISTLUSSÜSTEEM

Turniir toimub naiskondade ja meeskondade arvestuses. Korraldaja kinnitab võistlussüsteemi peale võistkondade registreerumist. Alagruppide koosseisud loositakse ja avaldatakse Facebooki ürituse lehel “64. Hiiumaa võrkpalliturniir 2021”.

Mängitakse muruväljakutel rahvusvaheliste võrkpallireeglite järgi lühendatud geimidega. Esimesed kaks geimi mängitakse 19 punktini äkksurmaga, vajadusel kolmas, otsustav geim 12-ni äkksurmaga. Mängu võit annab 2 punkti, geimi võit 1 punkti, kaotus või loobumine 0 punkti.

Mängu vilistab vaba võistkond ajakava järgi või peakohtuniku korraldusel. Võistkond saab vile korraldajalt mandaadis.

AUTASUSTAMINE

Hiiumaa Võrkpalliturniiril antakse välja nais- ja meeskondade Võitja karikas ja Väike lohutuskarikas, medalid saavad esikolmikud ja lohutusauhinna võitjad. Autasustamine algab pärast finaalmängude lõppu! Autasustamine toimub võistkondade kaptenite vahendusel.

KORRALDAMINE

Võistlust korraldab Hiiumaa Võrkpalliklubi. Turniiri peakorraldaja järjepidevuse kandja rollis on OÜ Saaremaa Raadio väljaanne Hiiu Leht. Korraldustoimkonna kontaktid: Siiri Sülla tel 513 5987 ja e-post [siiri.sylla@mail.ee](mailto:siiri.sylla@mail.ee) , Kadi Kiiver tel 5647 5796 ja e-post [kadikiiver@hotmail.com](mailto:kadikiiver@hotmail.com)

MUU INFO

Kõik võistluspaigas viibijad on kohustatud järgima Vabariigi Valitsuse kehtestatud reegleid koroonaviiruse leviku tõkestamiseks!

Oma tervisliku seisundi eest vastutab iga osavõtja ise. Võistluse ajal on staadionil kaks PERHi Kiirabikeskuse meedikut.

Kõik võistlusega seotud juhendis määratlemata küsimused lahendab peakohtunik koos korraldustoimkonnaga.